Mapoe enigste verandering aan 23-tal vir tweede toetsLionel Mapoe – enigste verandering (Foto: GB Jordaan) Moenie krap waar dit nie jeuk nie, was klaarblyklik Allister Coetzee-hulle se leuse met die kies van die Springbokspan vir die tweede toets teen Frankryk wat Saterdag op Kingspark in Durban gespeel word. Die enigste verandering aan die wedstryd 23-tal wat verlede week op Loftus 37-14 met sprankelrugby teen Frankryk gewen het, is die keuse van die Lions se buitesenter Lionel Mapoe in die plek van Jesse Kriel wat weens harsingskudding nie oorweeg kon word nie. Ook die bank is onveranderd behou. Dit sou ŉ verrassing gewees het indien Coetzee-hulle anders oor hulle plaasvervangers sou besluit het. Met die veelsydige Frans Steyn, Francois Hougaard en Dillyn Leyds op die bank is letterlik al die posisies in die agterlyn in die geval van beserings gedek. Coetzee het volgens SA Rugby se mediaverklaring oor die span gesê dat veranderinge tot die minimum beperk is, “wat beteken dat ons kan voortgaan om aan ons kontinuïteitsplan te werk wat so belangrik is”. Tog jammer hy het dit nie verlede jaar al ingesien en toegepas nie… Die span – 15 Andries Coetzee, 14 Raymond Rhule, 13 Lionel Mapoe, 12 Jan Serfontein, 11 Courtnall Skosan, 10 Elton Jantjies, 9 Ross Cronjé, 8 Warren Whiteley (kapt.), 7 Oupa Mohoje, 6 Siya Kolisi, 5 Franco Mostert, 4 Eben Etzebeth, 3 Frans Malherbe, 2 Malcolm Marx, 1 Tendai Mtawarira. Bank: 16 Bongi Mbonambi, 17 Steven Kitshoff, 18 Coenie Oosthuizen, 19 Pieter-Steph du Toit, 20 Jean-Luc du Preez, 21 Francois Hougaard, 22 Frans Steyn, 23 Dillyn Leyds.